Avauspuhe — Euroopan parlamentin puhemies Roberta Metsola — 18. tammikuuta 2022 
(maltaksi) 
Euroopan parlamentin jäsenet, kollegat, eurooppalaiset, 


tunnen nöyryyttä ja suurta kunniaa tämän vastuun edessä, jonka olette minulle antaneet. 
Lupaan käyttää kaiken energiani siihen, että teen työtä tämän parlamentin ja kaikkien 
eurooppalaisten hyväksi. 


(italiaksi) 


Ensimmäinen tehtäväni puhemiehenä on jatkaa David Sassolin perintöä. David taisteli 
Euroopan puolesta sekä meidän ja tämän parlamentin puolesta. Hän uskoi Euroopan voimaan 
luoda uusi tie tässä maailmassa. 


Kiitos, David. 
(englanniksi) 


Aion kunnioittaa puhemies David Sassolia puolustamalla aina Eurooppaa. Puolustamalla 
yhteisiä arvojamme: demokratiaa, ihmisarvoa, oikeudenmukaisuutta, solidaarisuutta, 
tasa-arvoa, oikeusvaltiota ja perusoikeuksia. 


Puolustan toivon politiikkaa ja Euroopan unionin lupausta. Haluan ihmisten saavan takaisin 
uskonsa ja innostuksensa hankettamme kohtaan. Uskonsa siihen, että yhteinen alueemme 
voi olla turvallisempi, reilumpi, oikeudenmukaisempi ja tasa-arvoisempi. 


Hyvät eurooppalaiset, 


lähivuosina ihmiset kaikkialla Euroopassa haluavat parlamentin toimivan johtajana ja 
suunnannäyttäjänä. Toiset taas koettelevat jatkossakin demokraattisten arvojemme ja 
eurooppalaisten periaatteiden rajoja. 


Meidän täytyy torjua EU-vastaista narratiivia, joka pääsee vallalle niin helposti ja nopeasti. 


Disinformaatio ja väärä tieto vahvistuivat pandemian aikana. Ne ruokkivat kyynisyyttä ja 
helppoja ratkaisuja, kuten = nationalismia, — autoritarismia, — protektionismia ja 
eristäytymispolitiikkaa. Nämä ovat kaikki illuusioita, jotka eivät tarjoa ratkaisuja. 


Euroopassa on kyse juuri näiden vastakohdasta. Siitä, että me kaikki puolustamme toisiamme, 
ja tuomme ihmiset lähemmäksi toisiaan. Me kaikki puolustamme EU:n perustajien 
periaatteita, jotka johtivat meidät sodan ja holokaustin raunioista kohti rauhaa, toivoa ja 
vaurautta. 


Arvoisat jäsenet, 
parlamenttimme on tärkeä. 


Se on tärkeä tuomareille, joita vastaan hyökätään. Paineen alla oleville terveydenhuollon 
työntekijöille. Jokaiselle naiselle, joka yhä puolustaa oikeuksiaan EU:ssa. Haavoittuvaisille, 
sorretuille ja hyväksikäytön uhreille. 


Se on tärkeä niille, jotka ovat joutuneet pakenemaan luonnonkatastrofeja. Terrori-iskuissa 
kuolleiden perheille. Asevoimillemme ja lainvalvontaviranomaisille, jotka palvelevat vaikeissa 
olosuhteissa. Niille, jotka hakevat suojelua. Viljelijöille, kansalaisjärjestöille ja yrittäjille. 

Se on tärkeä hlbti-yhteisöillemme. Niille, joita yhtä syrjitään uskonnon, ihonvärin tai 
sukupuoli-identiteetin vuoksi. Kaikille, jotka uskovat Euroopan lupaukseen. 


Parlamenttimme on tärkeä. Kun ihmiset turvautuvat meihin arvojemme puolustamiseksi, he 
löytävät liittolaisen. 


Hyvät kollegat, 


minun sukupolveni ei näe vanhaa tai uutta Eurooppaa. Olemme ensimmäinen 
Erasmus-sukupolvi sekä viimeinen Watesa- ja Havel-sukupolvi. Me ymmärrämme, että 
yhtäläiset mahdollisuudet eivät tarkoita sitä, että kaikista tulee samanlaisia. Arvostamme 
erilaisuutta Euroopassa, koska tiedämme, että se tekee meistä vahvempia. Se tekee meistä 
ainutlaatuisia. Se tekee meistä eurooppalaisia. 


Tiedämme, että jos ihmisten halutaan turvautuvan Eurooppaan, meidän täytyy puhkaista 
Strasbourgin ja Brysselin kupla, jotta voimme tuoda EU:n sekä sen ihanteet ja päätökset 
ihmisille, jotka elävät Euroopan kaupungeissa ja kylissä. 


(ranskaksi) 


”Jokainen voisi maapallolla paremmin, jos voisi kuulla Euroopan vahvan äänen”, totesi 
presidentti Valery Giscard d'Estaing avajaispuheessaan EU:n tulevaisuutta käsittelevässä 
valmistelukunnassa vuonna 2002. 


(englanniksi) 


Jo tuolloin haluttiin vahvempaa Eurooppaa. Nyt on varmistettava, että Euroopan 
tulevaisuuskonferenssi saa tarvitsemansa tuen, jotta voidaan varmistaa konkreettiset 
tulokset. Meidän täytyy kuunnella erityisesti nuoria tänä vuonna, joka on nuorison 
teemavuosi. 


Hyvät eurooppalaiset, 
ilmastonmuutos aiheuttaa tuhoa Euroopassa ja koko maailmassa. Se ei enää ole ongelma, 


joka seuraavan sukupolven pitää ratkaista. Jos uskoo tiedettä, ja tämä parlamentti uskoo, 
kysymys ei enää ole ”jos” vaan ”milloin”. 


Euroopan vihreän kehityksen ohjelma ja lupaus olla ensimmäinen hiilivapaa maanosa ovat 
oikea vastaus. Tämä ei ole pelkästään välttämätöntä ja kiireellistä. Se on Euroopalle myös 
tilaisuus ottaa johtoasema ja uudistua, jotta voidaan varmistaa kasvu, kestävyys ja vauraus 
sekä vähentää päästöjä. 


Meidän täytyy painottaa muulle maailmalle, että ilmastonmuutoksen torjunta on yhteinen 
kohtalomme. 


Huomenna on liian myöhäistä. 


Ja meidän täytyy edelleenkin osoittaa, että ympäristöä ja taloutta ei voi erottaa toisistaan. 
Yritykset startup- ja pk-yrityksistä suuryrityksiin ympäri unionia edellyttävät oikeusvarmuutta, 
helpompaa rahoituksen saantia sekä innovatiivista henkeä ja ympäristöä Euroopassa Ne 
tarvitsevat vähemmän byrokratiaa ja lisää riskinottomahdollisuuksia, jotta Eurooppa 
saavuttaisi jälleen kilpailuetunsa. Elpymis- ja palautumistukiväline auttaa käynnistämään 
investoinnit uudelleen pandemian jälkeen. 


Vihreän siirtymän tavoin digitalisaatio luo mahdollisuuksia. Meidän täytyy olla etulinjassa ja 
ohjata näitä muutoksia. Ja niin me teemme. 


Euroopan avoimet taloudet ja avoimet yhteiskunnat ovat malli, josta olen ylpeä. Tätä mallia 
täytyy tukea, jotta se kestää paineet, joiden alle se joutuu. On paineita kääntyä sisäänpäin, 
pystyttää uusia esteitä, palauttaa vanhat rajat ja hylätä yhteinen Schengen-alueemme. 
Velvollisuutemme on saattaa tuo alue valmiiksi. Ja kestää yritykset heikentää arvojamme ja 
periaatteitamme. 


Konrad Adenauer sanoi: ”Euroopan yhtenäisyys oli harvan unelma. Siitä tuli monen toive. Ja 
tänään se on välttämätön meille kaikille.” 


Hyvät kollegat, 


maailma ympärillämme on vihamielisempi kuin edellisen sukupolven aikana. Laittomat 
hyökkäykset Ukrainan suvereeniutta ja koskemattomuutta vastaan sekä Valko-Venäjän 
vaarallinen tilanne ovat tyypillisiä esimerkkejä tästä. Yhteinen turvallisuutemme on yhteinen 
haasteemme. 


Jotta Euroopan unioni säilyttää uskottavuutensa ja vaikutusvaltansa maailmassa, meidän on 
pidettävä kiinni periaatteistamme. Se on todellinen voimamme. Itsevaltiaille ja despooteille 
EU on uhka pelkän olemassaolonsa vuoksi. Tarek Osman ilmaisi asian kauniisti: ”Eurooppahan 
on luonut kauneimman ja sivistyneimmän elämäntavan, jota ihmiskunta on koskaan nähnyt.” 


(ranskaksi) 


Tänä vuonna tulee kuluneeksi 70 vuotta siitä, kun asetuimme Strasbourgiin. Tämä kaupunki 
toimii maantieteellisenä vallanjakoalueena ja tarjoaa siten demokratian turvallisuustakeen. 


Sen ansiosta parlamenttimme on instituutiona konkreettinen, lähellä ja saavutettavissa sekä 
kansalaisten palveluksessa. Tämä on siksi itsestäänselvä sijainti toimielimellemme. 


(englanniksi) 


Euroopan historia sisältää sotia mutta myös eheytymistä. Voimme hyödyntää tätä kokemusta 
auttamalla jakolinjojen poistamisessa Euroopan unionin viimeisessä jaetussa maassa, 
Kyproksessa, YK:n suunnitelman mukaisesti. Emme koskaan voi olla aidosti yhtenäinen, jos 
Kypros on jaettu. On myös edistyttävä vauhdikkaammin, kun on kyse suhteistamme 
Länsi-Balkanin maihin. 


Hyvät jäsenet, 


sanon tämän selvästi. Te, jotka haluatte tuhota Euroopan, tietäkää, että parlamentti 
vastustaa teitä. 


Te, jotka yritätte horjuttaa demokratiaa, oikeusvaltiota, sananvapautta ja perusoikeuksia, 
jotka hyökkäätte naisia vastaan ja kiellätte hlbtig-kansalaisten oikeudet, tietäkää, että 
parlamentti ei koskaan hyväksy sitä. 


Te, jotka yritätte kiristää Eurooppaa hybridihyökkäyksillä. Tämä parlamentti ei heikennä 
jäsenten solidaarisuutta. Tietäkää, että diktaattorit eivät koskaan hajota meitä. 


Haluaisin puhua Daphne Caruana Galizian ja Jan Kuciakin perheille. He olivat journalisteja, 
jotka murhattiin työssään. Taistelunne totuuden ja oikeuden puolesta on meidän 
taistelumme. Olivier Dubois'n läheisille sanon — Dubois kaapattiin Malissa lähes 300 päivää 
sitten — että hänen taistelunsa vapaudesta on meidän taistelumme. 


Ystävät, eurooppalaiset, 


kehittämämme poliittinen malli on vienyt Euroopan kohti demokratiaa, vaurautta ja 
tasa-arvoa. Mutta jos haluamme nostaa Euroopan seuraavalle sukupolvelle luvatulle tasolle, 
meidän täytyy nyt luoda jotakin vielä vahvempaa. Jotakin ajan hengen mukaista, joka saa 
nuoremman ja skeptisemmän yleisön uskomaan Eurooppaan. 


Parlamenttimme täytyy olla voimaannuttava ja monimuotoinen. Parlamenttiin saatiin 
ensimmäinen naispuolinen puhemies vuoden 1999 jälkeen. Sillä on merkitystä tämän salin 
sisällä ja sen ulkopuolella, mutta täytyy mennä vielä pidemmälle. Parlamenttimme 
sitoutumista monimuotoisuuden lisäämiseen, tasa-arvoon, naisten oikeuksien takaamiseen — 
meidän kaikkien oikeuksien — täytyy vahvistaa. 


Nicole Fontaine valittiin 22 vuotta sitten, 20 vuotta Simone Veilin jälkeen. Enää ei kulu kahta 
vuosikymmentä ennen kuin seuraava nainen seisoo tässä. 


Tiedän seisovani jättiläisten hartioilla. Simone Veilin hartioilla. Hän oli Auschwitzin vanki 
numero 78651. Hän repi irti kahleensa tuosta Euroopan historian tuskallisesta jaksosta. Hän 
rikkoi lasikaton, kun hänestä tuli Euroopan parlamentin ensimmäinen naispuolinen puhemies. 


Seison niiden miljoonien nimettömien naisten hartioilla, jotka kestivät niin paljon ja taistelivat 
puolestamme, jotta saisimme mahdollisuudet, joita heille ei koskaan annettu. 


Ashlingin ja Paulinan hartioilla ja kaikkien muiden naisten, jotka ovat jo menettäneet 
henkensä tänä vuonna. Euroopan pakolaisten ja kadonneiden hartioilla. Niiden kaikkien 
hartioilla, jotka kärsivät totalitarismista ja uhrasivat kaiken Euroopan puolesta. 

Kaikkien niiden hartioilla, jotka uskoivat ja jotka uskovat yhä. 

Seisomme täällä heidän ansiostaan. Seisomme täällä heidän vuokseen. 

Eurooppa on tullut takaisin. 

Eurooppa on tulevaisuus. 


(ranskaksi) 


Eläköön Eurooppa. 


